Na osnovu članka 64. Zakona o osnovnoj školi („Službene novine Kantona Središnja Bosna“ ,broj 11/01 i 17/04) a u skladu sa člankom 28. stavka 4. Kolektivnog ugovora za djelatnost osnovnog obrazovanja u Kantonu Središnja Bosna („Službene novine Kantona Središnja Bosna“, broj 9/20), članka 90. Zakona o srednjoj školi („Službene novine Kantona Središnja Bosna“, broj 11/01 , 17/04 i 15/12), te Kolektivnog ugovora za djelatnost srednjeg obrazovanja u Kantonu Središnja Bosna (Službene novine Kantona Središnja Bosna“, broj \_\_\_) Ministarstvo obrazovanja, znanosti, mladih, kulture i sporta Kantona Središnja Bosna donosi

PRAVILNIK O OCJENJIVANJU, NAPREDOVANJU I STJECANJU STATUSA UČITELJA, NASTAVNIKA, PROFESORA I STRUČNIH SURADNIKA U OSNOVNIM I SREDNJIM ŠKOLAMA SBK/KSB

Članak 1.

(Opće odredbe)

Ovim pravilnikom se uređuje praćenje rada, ocjenjivanje, napredovanje i stjecanje statusa učitelja, nastavnika, profesora (u daljnjem tekstu: nastavnika) i stručnih suradnika u osnovnim i srednjim školama (u daljnjem tekstu: odgojno-obrazovne ustanove) na području Kantona Središnja Bosna (u daljnjem tekstu: Kanton).

Članak 2.

(Svrha donošenja)

Svrha ovoga pravilnika je utvrditi elemente, kriterije i postupak ocjenjivanja i vrednovanja rada nastavnika i stručnih suradnika u osnovnim i srednjim školama koji svojom stručnošću, odnosno ljudskim, pedagoškim i metodičkim odlikama, postižu izuzetne rezultate u nastavnom radu, vannastavnim aktivnostima i vannastavnom stručnom radu, te pridonose unapređenju procesa obrazovanja i razvoju cjelokupnog odgojno-obrazovnog procesa u osnovnim i srednjim školama u Kantonu.

Članak 3.

(Period ocjenjivanja)

(1) Ocjenjivanje rada nastavnika i stručnih suradnika vrši se na temelju redovitog praćenja i postignutih rezultata rada u odgojno-obrazovnim ustanovama u periodu od dvije godine.

(2) Nastavnik i stručni suradnik u odgojno-obrazovnim ustanovama koji udovolji elementima i kriterijima ocjenjivanja utvrđenim ovim Pravilnikom može stjecati stručna zvanja i status.

Članak 4.

(Uvjeti za ocjenjivanje)

(1)Nastavnik i stručni suradnik u odgojno-obrazovnim ustanovama može se ocijeniti pod uvjetom:

a) da je u radnom odnosu na neodređeno radno vrijeme ili je angažiran na određeno radno vrijeme više od šest mjeseci u tijeku jedne školske godine

b) da ima odgovarajući profil i stručnu spremu utvrđenu sukladno Zakonu o osnovnom školstvu (Sl. novine KSB, broj:11/01 i 17/04), Zakonu o srednjem školstvu (Sl. novine KSB, broj:11/01, 17/04 i 15/12) i odobrenim nastavnim planovima i programima,

c) da ima položen stručni ispit na temelju kojeg stječe pravo da samostalno obavlja odgojno-obrazovni rad u odgojno-obrazovnim ustanovama,

(2)Rad nastavnika i stručnog suradnika koji je radio u odgojno-obrazovnim ustanovama manje od šest mjeseci u tijeku nastavne godine ne ocjenjuje se u smislu stavka 1. članka 3. ovoga Pravilnika.

(3) Nastavnici koji predaju dva ili više predmeta, ocjenjuju se samo iz jednog predmeta po vlastitom izboru.

(4) Nastavnici i stručni suradnici koji imaju navršenih 35 godina staža ili više od 60 godina starosti ocjenjuju se i dalje u skladu s odredbama ovoga Pravilnika, ali bez obzira na konačnu ocjenu (ukoliko ista nije nezadovoljavajuća) zadržavaju ranije stečeno zvanje i status.

(5) Nastavnik i stručni suradnik koji radi u više odgojno-obrazovnih ustanova ocjenjuju se samo u onoj odgojno-obrazovnoj ustanovi u kojoj je prvi put zasnovao radni odnos na neodređeno radno vrijeme, dok u ostalim odgojno-obrazovnim ustanovama rad takvog nastavnika se prati i na kraju perioda ocjenjivanja dokumentacija iz članka 25. ovoga Pravilnika dostavlja se odgojno-obrazovnoj ustanovi u kojoj će se nastavnik ocjenjivati.

Članak 5.

(Stručna zvanja)

Nastavnici i stručni suradnici u odgojno-obrazovnim ustanovama koji imaju odgovarajuću stručnu spremu sukladno Zakonu o osnovnom školstvu (Sl. novine KSB, broj:11/01 i 17/04), Zakonu o srednjem školstvu (Sl. novine KSB, broj:11/01, 17/04 i 15/12) i odobrenim nastavnim planovima i programima, kao i potrebnu pedagošku, psihološku, metodičko-didaktičku naobrazbu te zadovolje kriterije ocjenjivanja i vrednovanja utvrđene ovim pravilnikom, mogu steći stručno zvanje kako slijedi:

a) nastavnik mentor, nastavnik savjetnik i nastavnik viši savjetnik,

b) stručni suradnik mentor, stručni suradnik savjetnik i stručni suradnik viši savjetnik,

Članak 6.

(Status mentor i savjetnik)

(1) Status mentor stječe nastavnik i stručni suradnik nakon 15 godina odgojno-obrazovnog rada, provedene procedure ocjenjivanja i vrednovanja u skladu s ovim Pravilnikom i pod uvjetom da ima minimalno ocjenu dobar.

(2) Status savjetnik stječe nastavnik i stručni suradnik nakon 25 godina odgojno-obrazovnog rada, provedene procedure ocjenjivanja i vrednovanja u skladu s ovim Pravilnikom i pod uvjetom da ima minimalno ocjenu dobar.

Članak 7.

(Ocjenjivanje nastavnika sa srednjom stručnom spremom)

Osobe sa srednjom stručnom spremom angažirane u neposrednom odgojno-obrazovnom procesu, a čiji profil i stručna sprema nisu utvrđeni nastavnim planovima i programima, ocjenjuju se sukladno odredbama ovog pravilnika, ali ne mogu stjecati stručna zvanja.

Članak 8.

(Kantonalni stručni aktivi)

(1) Dosljedna implementacija Pravilnika ima za cilj podizanje kvalitete nastavnog procesa, a za što je potrebno osigurati transparentnost i jednostavnost primjene odredbi ovoga Pravilnika. U tu svrhu na području KSB formiraju se kantonalni stručni aktivi, i to:

 a) kantonalni stručni aktiv za osnovne škole koje Nastavni plan i program realiziraju na hrvatskom jeziku u KSB.

 b) kantonalni stručni aktiv za osnovne škole koje Nastavni plan i program realiziraju na bosanskom jeziku u KSB.

 c) kantonalni stručni aktiv za srednje škole koje nastavne planove i programe realiziraju na hrvatskom jeziku u KSB.

 d) kantonalni stručni aktiv za srednje škole koje nastavne planove i programe realiziraju na bosanskom jeziku u KSB.

(2) Kantonalne stručne aktive za osnovne škole čine:

* po jedan nastavnika razredne nastave od I. do V. razreda (predsjednik ili član stručnog aktiva za I., II., III., IV. i V. razred iz određene odgojno-obrazovne ustanove) u skladu s Nastavnim planom i programom
* po jedan nastavnik (predsjednik ili član stručnog aktiva tog predmeta iz određene odgojno-obrazovne ustanove) iz svakog predmeta u skladu s Nastavnim planom i programom
* jedan stručni suradnik (pedagog ili psiholog) iz reda stručnih suradnika.

(3) Kantonalne stručne aktive za srednje škole čine:

* po jedan nastavnik (predsjednik ili član stručnog aktiva tog predmeta iz određene odgojno-obrazovne ustanove) iz svakog predmeta koji pripada skupini općih predmeta,
* po jedan nastavnik (predsjednik ili član stručnog aktiva tog predmeta iz određene odgojno-obrazovne ustanove) određene stručne skupine predmeta u skladu s nastavnim planovima i programima
* jedan stručni suradnik (pedagog ili psiholog) iz reda stručnih suradnika.

(4) Proces formiranja kantonalnih stručnih aktiva pokrenut će Ministarstvo odmah po donošenju Pravilnika.

Članak 9.

 (Poslovi kantonalnog stručnog aktiva)

(1) Kantonalni stručni aktivi, osim poslova u skladu s odredbama ovoga Pravilnika, obavljaju i sljedeće poslove:

* na temelju prethodno usvojenog Plana i programa rada samostalno organiziraju rad kantonalnog stručnog aktiva
* pružaju stručnu i savjetodavnu pomoć članovima stručnih aktiva svih odgojno-obrazovnih ustanova
* organiziraju ili predlažu organiziranje stručnih usavršavanja za nastavnike i stručne suradnike
* organiziraju ili predlažu organiziranje stručnih skupova koji imaju za cilj podizanje kompetencija nastavnika i stručnih suradnika
* pokretanje inicijative za inoviranje nastavnih planova i programa u skladu s zahtjevima struke

(2) Kantonalni stručni aktivi održavaju najmanje tri sastanka tijekom jedne školske godine, te nakon održanog sastanka dužni su sastaviti Izviješće i isto dostaviti Ministarstvu.

(3) Kantonalni stručni aktiv ima ulogu stručnog savjetodavnoga tijela i sukladno tome na prvoj sjednici dužni su donijeti i usvojiti Poslovnik o radi koji će biti utemeljen na principima konsenzusa, jednakosti i profesionalnosti. Usvojeni Poslovnik o radu mora imati prethodnu suglasnost Ministarstva.

II. OCJENJIVANJE I VREDNOVANJE RADA NASTAVNIKA i STRUČNIH SURADNIKA

Članak 10.

(Elementi ocjenjivanja i vrednovanja)

(1) Elementi za ocjenjivanje i vrednovanje stručnosti i kvalitete rada nastavnika i stručnih suradnika su:

a) uspješnost nastavnika u neposrednom odgojno-obrazovnom radu s učenicima/uspješnost u stručno pedagoškom radu

b)vannastavni stručni rad,

c) stručno usavršavanje.

(2) Pored elemenata iz stavka 1. ovog članka koji se odnose na ocjenu i vrednovanje stručnosti i kvaliteta rada nastavnika i stručnih suradnik, prilikom konačne ocjene nastavnika i stručnih suradnika uzima se u obzir poštivanje kodeksa etičnosti i profesionalnosti u radu, izvješće o stručnom nadzoru savjetnika za predmetnu oblast.

Članak 11.

**(Elementi vrednovanja uspješnosti nastavnika**

**u neposrednom odgojno-obrazovnom radu s učenicima**

**u osnovnim i srednjim školama)**

(1) Elementi vrednovanja uspješnosti nastavnika u neposrednom odgojno-obrazovnom radu s učenicima u osnovnim i srednjim školama su:

a) Realizacija nastavnoga plana i programa:

1) programske sadržaje planira u skladu s nastavnim planom i programom te ih realizira u potpunosti i na vrijeme,

2) u roku razrađuje godišnji i mjesečni plan rada te posjeduje ogovarajuću nastavnu pripremu za izvođenje nastavnoga sata,

3) pokazuje metodičku kreativnost primjenjivanjem suvremenih oblika i metoda rada u poučavanju,

4) prilikom realizacije nastavnih sadržaja nastavnik postavlja odgojne, obrazovne i funkcionalne ciljeve koji su u skladu sa sposobnostima, interesima i potrebama učenika;

b) Postignuti rezultati u odgojnom-obrazovnom radu s učenicima:

1) pruža podršku učenicima u pogledu njihova napredovanja u učenju,

2) koristi se različitim metodama vrednovanja i ocjenjivanje je motivirajuće,

3) svojim izražavanjem i ponašanjem postiže komunikaciju i aktivnost učenika,

4) osposobljava učenike za samostalno učenje i trajno obrazovanje,

5) pedagoški stav nastavnika je odmjeren, dovoljno fleksibilan, demokratski, nenametnutog, prihvaćenog autoriteta,

6) nastavnikova uputa i prezentacija sadržaja su razumljivi, precizni, potiču stvaralačku aktivnost i razvijaju interes za nastavne sadržaje;

c) Promicanje ljudskih prava i briga za zdrav okoliš:

1) nastavnikov odnos i ponašanje prema djeci u skladu je s međunarodnom Konvencijom o pravima djece,

2) s učenicima radi na promicanju ljudskih prava,

3) svojim primjerom i kroz neposredni rad s učenicima radi na promicanju brige za zdrav okoliš;

d) Odgovornost u radu i radna disciplina:

1) ne kasni na nastavni sat i ne napušta ga prije vremena,

2) uredno i pravodobno vodi propisanu pedagošku dokumentaciju,

3) redovito nazoči sjednicama stručnih tijela,

4) izgrađuje partnerski odnos sa učenicima i kreira stimulativno okruženje za učenike,

5) angažiran je u vođenju barem jedne slobodne aktivnosti i sudjeluje u javnim ili školskim nastupima;

e) Suradnja s učiteljima odnosno nastavnicima, roditeljima te predstavnicima društvenoga okružja škole koji sudjeluju u poboljšanju kvalitete života učenika:

1) uspješno i kontinuirano ostvaruje suradnju s nastavnicima i roditeljima učenika,

2) pridonosi kvaliteti rada vijeća roditelja i učenika,

3) uspostavlja i razvija suradnju sa institucijama izvan škole (centrom za socijalni rad, policijom, nevladinim organizacijama i sl.),

4) u suradnji s drugim nastavnicima, roditeljima i raznim institucijama radi na pitanjima profesionalne orijentacije učenika,

5) istrajan je u pomaganju učenicima i njihovim roditeljima koji se nađu u poteškoćama;

f) Izvješće savjetnika za stručno-pedagoški nadzor.

(2) Svaki element naveden u stavku (1) ovoga članka vrednuje se skalom od 0 do 6.

(3) Elemente vrednovanja prema ovome članku ocjenjuje se i upisuje na Obrazac 1 – NP (u privitku ovoga Pravilnika).

Članak 12.

**(Elementi vrednovanja uspješnosti** **stručno-pedagoškoga rada**

**stručnih suradnika** **u odgojno-obrazovnim ustanovama)**

(1) Elementi vrednovanja uspješnosti stručno-pedagoškoga rada stručnih suradnika u odgojno-obrazovnim ustanovama su:

a) Planiranje i programiranje rada:

1) ima plan i program odgojno-obrazovnog rada i evidenciju o realizaciji,

2) sudjeluje u programiranju rada i planiranju strategije razvoja ustanove,

3) surađuje u izradi programa rada stručnih aktiva,

4) aktivno surađuje u izradi godišnjeg programa rada ustanove,

5) pomaže i sudjeluje u izradi planova i programa odgojne skupine odnosno odjelne zajednice;

b) Savjetodavni rad s djecom odnosno učenicima, odgojiteljima, nastavnicima i roditeljima:

1) savjetuje djecu odnosno učenike i pruža im podršku u pogledu prevladavanja poteškoća u učenju i sudjelovanju,

2) radi na osposobljavanju djece odnosno učenika za samostalno učenje i kvalitetno organiziranje slobodnoga vremena,

3) nazoči oglednim satima nastavnika/profesora odnosno odgojitelja i nastavnika odnosno odgojitelja pripravnika,

4) upućuje nastavnike odnosno odgojitelje na suvremene oblike i metode rada te na suvremenu stručnu literaturu,

5) nazoči satima odjelne zajednice odnosno odgojne skupine i pruža pomoć nastavnicima odnosno odgojiteljima u suradnji s roditeljima,

6) sudjeluje u pripravi roditeljskih sastanaka te im nazoči,

7) planira i provodi edukaciju roditelja te surađuje s vijećem roditelja;

c) Analiza i unapređenje odgojno-obrazovnog rada:

1) analizira uspjeh u učenju i vladanju te predlaže mjere za poboljšanje odgojno-obrazovne situacije,

2) pruža pomoć i sudjeluje u uvođenju suvremenih oblika rada i metoda rada u nastavi,

3) provodi istraživanja unutar nastavnoga procesa te radi na otklanjanju uočene problematike;

d) Rad u stručnim tijelima i na pedagoškoj dokumentaciji:

1) sudjeluje u radu stručnih aktiva u odgojno-obrazovnim ustanovama,

2) redovito sudjeluje u radu stručnih tijela u odgojno-obrazovnim ustanovama,

3) redovito vodi zabilješke o savjetodavnom radu s djecom odnosno učenicima, nastavnicima, odgojiteljima i roditeljima,

4) redovito prati vođenje i korištenje razrednih knjiga odnosno evidencija radi prikupljanja podataka o djeci odnosno učenicima i praćenja tijeka odgojno-obrazovnoga rada;

e) Suradnja s učiteljima odnosno nastavnicima i roditeljima te s predstavnicima društvenoga okružja škole koji sudjeluju u poboljšanju kvalitete života učenika:

1) uspješno i kontinuirano ostvaruje suradnju s djecom odnosno učenicima, nastavnicima, odgojiteljima i roditeljima učenika,

2) uspostavlja i razvija suradnju sa institucijama izvan škole (centrom za socijalni rad, policijom, nevladinim organizacijama i sl.),

3) u suradnji s djecom odnosno učenicima, nastavnicima, odgojiteljima, roditeljima i raznim institucijama radi na pitanjima profesionalne orijentacije djece odnosno učenika,

4) istrajan je u pomaganju djeci odnosno učenicima, njihovim roditeljima, nastavnicima i odgojiteljima koji se suočavaju s poteškoćama;

f) Izvješće savjetnika za stručno-pedagoški nadzor.

(2) Svaki od navedenih elemenata iz stavka (1) ovoga članka vrednuje se skalom od 0 do 6.

(3) Elemente vrednovanja prema ovome članku ocjenjuje se i upisuje na Obrazac 1 - SS (u privitku ovoga Pravilnika).

Članak 13.

**(Vrste opisnih ocjena)**

(1) Elementi vrednovanja nastavnika, stručnih suradnika i odgojitelja sukladno članku 11. i 12. ocjenjuju se opisno ocjenama, kako slijedi:

a) ističe se,

b) vrlo uspješan

c) dobar,

d) zadovoljava,

e) ne zadovoljava.

(2) Ocjene nastavnika, stručnih suradnika i odgojitelja prezentiraju se na sjednici Učiteljskog vijeća, a prije početka nove školske godine.

Članak 14.

**(Ocjenjivanje nastavnika**

**i stručnih suradnika)**

Nastavnike i stručne suradnike u odgojno-obrazovnim ustanovama ocjenjuje se ocjenama iz članka 14. ovoga Pravilnika, i to ocjenom:

a) izvrstan (ako ima 26 bod do 30 bodova);

b) vrlo uspješan (ako ima 21 bod do 25 bodova);

c) uspješan (ako ima 16 bodova do 20 boda);

d) zadovoljava (ako ima 12 do 15 bodova);

e) ne zadovoljava (ako ima 0 do 11 bodova).

Članak 15.

**(Povjerenstva za ocjenjivanje, napredovanje i**

**stjecanje zvanja mentor, savjetnik i viši savjetnik)**

(1) Ravnatelj odgojno-obrazovne ustanove imenuje povjerenstvo na dvije godine, na osnovu Odluke nastavničkoga vijeća škole u osnovnoj odnosno srednjoj školi.

(2) Povjerenstvo osnovnih i srednjih škola sastoji se od pet članova, koje čine: ravnatelj, pedagog, predstavnik nastavničkoga vijeća, predstavnik stručnoga aktiva i predstavnik iz srodne struke/predmeta iz koje je osoba koju se ocjenjuje.

Članak 16.

**(Donošenje rješenja o ocjeni)**

(1) Prijedlog Povjerenstva mora biti prethodno utvrđen i prihvaćen na sjednici Učiteljskog vijeća.

(2) Ocjenu rada nastavnika i stručnih suradnika u odgojno-obrazovnim ustanovama, prema elementima iz članka 11. i 12. ovoga Pravilnika, donosi Rješenjem ravnatelj odgojno-obrazovne ustanove na prijedlog povjerenstva za ocjenjivanje, napredovanje i stjecanje zvanja mentor, savjetnik i viši savjetnik (u daljnjem tekstu: povjerenstvo).

(3) Povjerenstvo na propisanom obrascu (Obrazac 1 – NP i Obrazac 1 - SS.) opisno, po elementima iz članka 11. i 12. obrazlaže ocjenu uzimajući u obzir nalaz, izvješće ili ocjenu savjetnika za stručno-pedagoški nadzor.

(4) Mišljenje na prijedlog ocjene rada vjeroučitelja vjeronauka daje osoba ovlaštena za stručno-pedagoški nadzor za predmet vjeronauk imenovana uz suglasnost zakonom priznate crkve ili vjerske zajednice

Članak 17.

(Vannastavni stručni rad)

Vannastavni stručni rad nastavnika i stručnih suradnika, za period ocjenjivanja, vrednuje se na slijedeći način:

**a) S jednim (1) bodom za**:

1) održavanje oglednog nastavnog sata za stručni aktiv na školskom nivou,

2) predavanje na stručnom skupu na školskom nivou,

3) vođenje stručnoga skupa na školskom nivou,

4) pripremanje tematske izložbe otvorene za javnost,

5) pripremanje javne kulturne i sportske manifestacije u školi,

6) vođenje stručnog aktiva,

7) vođenje izvannastavne aktivnosti,

8) priprema i realizacija okruglog stola, prezentacije i javne tribine u školi predviđene planiranim godišnjim programom rada škole,

9) učešće u izradi prilagođenih programa za učenike s posebnim potrebama,

10) mentorstvo učenicima koji sudjeluju u vanškolskim istraživačkim projektima,

11) pripremanje takmičenja na školskom i općinskom nivou,

12) organiziranje pedagoške naobrazbe roditelja i učenika kroz radionice,

13) učešće u radu povjerenstva na nivou škole (Komisije za intervju, Komisije za bodovanje, Komisije za proglašenje tehnološkog viška i dr.),

14) mentorstvo učenicima koji osvoje jedno od prva tri mjesta na natjecanjima na razini općine

15) Inovativnost u radu

**b) S dva (2) boda za**:

1) održavanje oglednog nastavnog sata za stručni aktiv na kantonalnom nivou i šire,

2) predavanje na stručnom skupu na općinskom ili kantonalnom nivou,

3) vođenje stručnog aktiva na kantonalnom nivou,

4) mentorstvo pripravniku

5) organiziranje natjecanja i sudjelovanje u radu organizacijskog odbora ili stručnoga povjerenstva za natjecanje, susrete i smotre na kantonalnom nivou, koji su u kalendaru Ministarstva

6) objavljivanje stručnog rada u stručnom časopisu ili listu,

7) sudjelovanje u provođenju istraživanja u oblasti odgoja i obrazovanja za koje je Ministarstvo dalo suglasnost,

8) mentorstvo studentu na metodičko pedagoškoj praksi

9) mentorstvo učenicima koji osvoje jedno od prva tri mjesta na kantonalnim natjecanjima koje organizira Ministarstvo ili kantonalnih stručnih aktiv

10) učešće u radu povjerenstva koje imenuje Ministarstvo (npr. Povjerenstvo za polaganje stručnog ispita – kao ispitivač, Povjerenstvo za izradu nastavnih planova i programa, uz napomenu da se boduje samo jedno povjerenstvo neovisno od toga je li osoba u još povjerenstava).

**c) S tri (3), boda za**:

1) mentorstvo učenicima koji osvoje jedno od prva tri mjesta na državnom natjecanju,

2) učešće u izradi brošura i publikacija za potrebe odgoja i obrazovanja,

3) nagrađena inovativna praksa koja doprinosi razvoju odgojno-obrazovnog procesa

4) učešće u projektima vladinih i nevladinih organizacija od značaja za školu uz suglasnost Ministarstva,

5) stručna prezentacija istraživačkog rada iz oblasti odgoja i obrazovanja na kantonalnoj razini i više

6) recenziju udžbenika, stručne knjige ili priručnika koji se koriste u odgojno-obrazovnom sustavu

7) prijevod udžbenika, knjige za upotrebu u nastavi,

8) izrada specijaliziranih softvera u svrhu poboljšanja nastavnog procesa.

9) rad s darovitom djecom/učenicima

e) **S četiri (4) bodova za:**

1) autorstvo/koautorstvo udžbenika ili druge stručne knjige vezane za nastavu, ako je isto prihvaćeno na području Kantona Središnja Bosna i šire,

2) objavljivanje zbornika ili istraživačkog rada iz struke koji pridonosi unapređivanju odgojno-obrazovnog procesa,

3) mentorstvo učenicima koji osvoje jedno od prva tri mjesta na međunarodnom natjecanju,

4) stručna prezentacija istraživačkog rada na europskom i svjetskom kongresu ili konferenciji,

5) sudjelovanje u svojstvu istraživača u znanstveno - istraživačkom projektu na području regije, Europe i svijeta, koji pridonosi razvoju odgoja i naobrazbe.

Članak 18.

(Vrednovanje vannastavnog stručnog rada)

(1) Vannastavni stručni rad nastavnika i stručnog suradnika vrednuje povjerenstvo iz članka 15. ovog Pravilnika, uvidom i razmatranjem relevantne dokumentacije sadržane u personalnom dosjeu nastavnika i stručnog suradnika, na propisanom obrascu (Obrazac 2 – O2) uz obvezno prisustvo nastavnika čiji je vannastavni stručni rad predmet vrednovanja.

(2) Nastavnik i stručni suradnik u tu je svrhu dužan pribaviti dokaze o svom vannastavnom stručnom radu (potvrde, rješenja, priznanja, pisani materijali i dr.) i priložiti ih u svoj personalni dosje.

Članak 19.

(Stručno usavršavanje)

Elementi koji se uzimaju u obzir prilikom vrednovanja stručnog usavršavanja nastavnika i stručnog suradnika su:

a) učešće u stručnom usavršavanju koje organizira škola,

b) učešće u stručnom usavršavanju koje organizira Ministarstvo

c) učešće u stručnom usavršavanju koje provode stručne ustanove, kantonalni stručni aktivi i drugi, a koje imaju suglasnost Ministarstva

Članak 20.

(Vrste opisnog vrednovanja stručnog usavršavanja)

Stručno usavršavanje nastavnika i stručnog suradnika vrednuje se opisno kao:

a) redovno (redovno učestvovanje u radu stručnih skupova koje organizira škola, , Ministarstvo, kantonalni stručni aktivi, vladine i nevladine organizacije i stalno praćenje stručne literature i časopisa),

b) povremeno (povremeno izostajanje zbog vlastitih propusta sa stručnog usavršavanja koje organizira škola , Ministarstvo, kantonalni stručni aktivi, vladine i nevladine organizacije i povremeno praćenje suvremene stručne literature),

c) izostaje (zbog vlastitih propusta stalno izostajanje sa stručnog usavršavanja koje organizira škola, Ministarstvo, kantonalni stručni aktivi, vladine i nevladine organizacije i ne praćenje suvremene stručne literature).

Članak 21.

(Vrednovanje stručnog usavršavanja)

(1) Stručno usavršavanje nastavnika i stručnog suradnika iz članka 19. ovog pravilnika vrednuje povjerenstvo iz članka 15. ovog Pravilnika nakon razmotrene priložene dokumentacije, na propisanom obrascu (Obrazac 3 – O3).

(2) Ravnatelj odgojno-obrazovne ustanove, na temelju Programa stručnog usavršavanja koje donosi Ministarstvo, dužan je na početku školske godine uraditi prijedlog programa za stručno usavršavanje nastavnika i stručnih suradnika, u godišnjem programu rada škole.

(3) Nastavnik i stručni suradnik dužan je prikupiti i dostaviti ravnatelju dokaze o drugim oblicima stručnog usavršavanja u kojima je učestvovao, a koji nisu sadržani u godišnjem programu rada škole iz stavka 2. ovog članka, te popis pročitanih bibliografskih jedinica.

Članak 22.

(Personalni dosje)

(1) Zbog lakšeg praćenja rada nastavnika i stručnih suradnika odgojno-obrazovne ustanove obvezne su voditi pojedinačne (personalne) dosjee nastavnika i stručnog suradnika u koje se ulaže dokumentacija.

(2) Ravnatelj odgojno-obrazovne ustanove odgovoran je za blagovremeno vođenje pojedinačnih dosjea te urednost i točnost podataka o radu nastavnika i stručnih suradnika.

Članak 23.

(Prigovor)

1) Nastavnik i stručni suradnik u odgojno-obrazovnoj ustanovi nezadovoljan ocjenom može podnijeti prigovor povjerenstvu iz članka 15. ovoga Pravilnika u roku od tri dana od dana upoznavanja s ocjenom.

(2) Na podneseni prigovor iz stavka (1) ovoga članka povjerenstvo iz članka 15. ovoga Pravilnika obvezno je odgovoriti u roku od 15 dana od dana prijma prigovora.

(3) Ako nastavnik i stručni suradnik nije zadovoljan odgovorom na prigovor iz stavka (2) ovoga članka, može podnijeti prigovor Ministarstvu.

(4) Ministar, na temelju zapisnika i mišljenja inspekcije donosi konačnu odluku.

**III. UVJETI I POSTUPAK ZA STJECANJE STRUČNOG ZVANJA I SATUSA**

Članak 24.

(Pokretanje postupka za stjecanje stručnog zvanja i statusa)

Ravnatelj odgojno-obrazovne ustanove je dužan pokrenuti postupak za stjecanje višeg stručnog zvanja nastavnika i stručnih suradnika kao i statusa po službenoj dužnosti kada su za to ispunjeni uvjeti predviđeni ovim pravilnikom uz osobnu suglasnost i na traženje nastavnika i stručnog suradnika za kojeg se postupak napredovanja pokreće.

Članak 25.

(Dostava dokumentacije)

Radi pokretanja postupka napredovanja i stjecanja statusa nastavnika i stručnog suradnika, odgojno-obrazovna ustanova dužna je Ministarstvu dostaviti:

a) prijedlog za napredovanje/stjecanje statusa (Obrazac 4 – O4);

b) radni životopis nastavnika i stručnog suradnika

c) ocjene rada nastavnika i stručnih suradnika, točnije Obrazac 1 – NP, Obrazac 1-SS, Obrazac 2 – O2. i Obrazac 3 – O3.

Članak 26.

(Povjerenstva za imenovanja)

(1) Ministar iz reda državnih službenika Ministarstva, predstavnika aktiva ravnatelja/direktora, predstavnika reprezentativnih sindikata i predstavnika kantonalnih stručnih aktiva imenuje po jednog predstavnika u sljedeća četiri povjerenstava za imenovanja:

 a) povjerenstvo za imenovanja za osnovne škole koje Nastavni plan i program realiziraju na hrvatskom jeziku u KSB.

 b) povjerenstvo za imenovanja za osnovne škole koje Nastavni plan i program realiziraju na bosanskom jeziku u KSB.

 c) povjerenstvo za imenovanja za srednje škole koje nastavne planove i programe realiziraju na hrvatskom jeziku u KSB.

 d) povjerenstvo za imenovanja za srednje škole koje nastavne planove i programe realiziraju na bosanskom jeziku u KSB.

Članak 27.

(Utvrđivanje kompletnosti i pravovaljanosti

prijedloga za napredovanje)

(1) Na temelju dostavljene dokumentacije iz članka 25. ovoga Pravilnika, povjerenstva za imenovanje iz članka 26. ovoga Pravilnika, u skladu s odredbama ovoga Pravilnika utvrđuje kompletnost i pravovaljanost dostavljene dokumentacije za napredovanje i stjecanje statusa te predlaže ministru da se prijedlog, ravnatelja odgojno-obrazovne ustanove, za napredovanje u zvanje ili status prihvati ili odbije.

Članak 28.

(Rješenje o napredovanju)

Rješenje o napredovanju u zvanje i stjecanju statusa donosi ministar.

Članak 29.

(Zvanje mentora)

Steći stručno zvanje mentora iz članka 5. ovog pravilnika može nastavnik i stručni suradnik koji:

a) ima najmanje 4 godine radnog iskustva u odgojno - obrazovnoj struci, odnosno rada u odgojno-obrazovnoj ustanovi i to u nastavi ili stručno-pedagoškom radu, poslije položenog stručnog ispita,

b) je sukladno čl. 11. i 12. ovoga pravilnika postigao dva puta uzastopno ocjenu “ističe se”,

c) je sukladno članku 17. ovoga pravilnika iz minimalno dvije bodovne kategorije (iz kategorije od 1 bod, kategorije od 2 boda, kategorije od 3 boda ili kategorije od 4 boda) ukupno postigao najmanje 16(2x8) bodova iz vannastavnog stručnog rada,

d) koji je dva puta uzastopno vrednovan opisnom ocjenom “redovno” sukladno članku 20. ovog pravilnika.

Članak 30.

(Poslovi i zadatci mentora)

Nastavnik, odgajatelj i stručni suradnik koji je promoviran u zvanje mentora obalja sljedeće poslove i zadatke:

* Najmanje tri sata godišnje educira kolege i pruža kolegijalnu podršku članovim školskog ili kantonalnog aktiva čiji je i sam član
* Sudjeluje u najmanje jednom projektu na školskoj ili kantonalnoj razini
* Objavljuje godišnje najmanje jedan javno i besplatno dostupan digitalni obrazovni sadržaj ili stručni članak
* Obavlja mentorstvo pripravnicima i studentima
* Obavlja i druge poslove po nalogu Ministarstva

Članak 31.

(Zvanje savjetnik)

Steći više stručno zvanje savjetnika iz članka 5. ovog pravilnika može nastavnik, stručni suradnik i odgajatelj koji:

a) ima najmanje 12 godina radnog staža u odgojno-obrazovnoj ustanovi i to u nastavi ili stručno pedagoškom radu, poslije položenog stručnog ispita,

b) je sukladno čl. 11. i 12. ovoga pravilnika postigao dva puta uzastopno ocjenu “ističe se”,

c) je sukladno članku 17. ovoga pravilnika iz minimalno tri bodovne kategorije (iz kategorije od 1 bod, kategorije od 2 boda, kategorije od 3 boda ili kategorije od 4 boda) postigao najmanje 26 (2x13) bodova iz vannastavnog stručnog rada,

d) koji je dva puta uzastopno vrednovan opisnom ocjenom “redovno” sukladno članku 20. ovog pravilnika.

Članak 32.

( Poslovi i zadatci savjetnika)

Nastavnik, odgojitelj ili stručni suradnik promoviran u zvanje savjetnik obavlja sljedeće poslove i zadatke:

* Najmanje pet sati godišnje educira kolege i pruža kolegijalnu podršku članovima školskog i kantonalnog aktiva čiji je član
* Sudjeluje u najmanje jednom projektu na školskoj ili kantonalnoj razini
* Objavljuje godišnje najmanje dva javno i besplatno dostupna digitalna obrazovna sadržaja ili stručna članka
* Obavlja mentorstvo spripravnicima i studentima
* Obavlja i druge poslove po nalogu Ministarstva

Članak 33.

(zvanje viši savjetnik)

Steći stručno zvanje viši savjetnika iz članka 5. ovog pravilnika može nastavnik, stručni suradnik i odgajatelj koji:

a) ima najmanje 21 godina radnog staža u odgojno-obrazovnoj ustanovi i to u nastavi ili stručno pedagoškom radu

b) je sukladno čl. 11. i 12. ovoga pravilnika postigao dva puta uzastopno ocjenu “ističe se”,

c) je sukladno članku 17. ovoga pravilnika iz minimalno tri bodovne kategorije (iz kategorije od 1 bod, kategorije od 2 boda, kategorije od 3 boda ili kategorije od 4 boda) postigao najmanje 36 (2x18) bodova iz vannastavnog stručnog rada,

d) koji je dva puta uzastopno vrednovan opisnom ocjenom “redovno” sukladno članku 20. ovog pravilnika.

e) ima zvanje savjetnika najmanje 6 godina

Članak 34.

( Poslovi i zadatci višeg savjetnika)

* Najmanje 7 sati godišnje educira kolege i pruža kolegijalnu podršku članovima školskog i kantonalnog aktiva čiji je član
* Sudjeluje u najmanje jednom projektu na školskoj ili kantonalnoj razini
* Objavljuje godišnje najmanje tri javno i besplatno dostupna digitalna obrazovna sadžaja ili stručna članka
* Obavlja sve poslove po nalogu Ministarstva

Članak 35.

(Prava i obveze)

Stjecanjem višeg stručnog zvanja i statusa prema ovom pravilniku stječe se pravo u pogledu povećanja plaće kao i obveza na angažiranje u tijeku radnog vremena za potrebe Ministarstva na poslovima stručno-pedagoškog rada, stručnog usavršavanja i rada na drugim poslovima sukladno odluci Ministarstva.

Članak 36.

(Trajanje stečenog zvanja)

(1) Nastavnici i stručni suradnici stječu zvanje mentora, savjetnika odnosno višeg savjetnika na period od četiri godine i mogu ponovno steći isto ili više zvanje.

(2) Ako nastavnici i stručni suradnici koji su stekli zvanje mentora, savjetnika, odnosno višeg savjetnika ne zadovolje uvjete propisane ovim Pravilnikom ili imaju izrečene disciplinske mjere ili je u postupku utvrđivanja odgovornosti utvrđeno teže kršenje radnih dužnosti, gube stečeno zvanje.

IV. PRIJELAZNE I ZAVRŠNE ODREDBE

Članak 37.

**(Početak ocjenjivanja i napredovanja)**

(1) Od dana stupanja na snagu ovoga Pravilnika odgojno-obrazovne ustanove započet će ocjenjivanje svih nastavnika i stručnih suradnika u skladu s ovim Pravilnikom, a uzimajući u obzir razdoblje od:

* početka šk. 2019./2020. godine za vrednovanje elemenata iz članka 11.i 12. ovoga Pravilnika
* početka šk.2015./2016. godne za vrednovanje elemnata iz članka 17. i 19. ovoga Pravilnika

(2) Radi organiziranja i provedbe stručno-pedagoškoga nadzora i ocjenjivanja prema ovom Pravilniku, ministar će, uz suradnju s odgojno-obrazovnim ustanovama i kantonalnim stručnim aktivom, u roku od tri mjeseca od dana stupanja na snagu ovoga Pravilnika obaviti privremeni izbor određenoga broja savjetnika koji udovoljavaju uvjetima prema ovom Pravilniku.

(3) Izbor u zvanja iz stavka (2) ovoga članka bit će privremen jer će ti nastavnici i stručni suradnici biti obvezni proći proceduru redovitoga izbora sukladno ovom Pravilniku.

(4) Ocjenjivanje nastavnika i stručnih suradnika odgojno-obrazovne ustanove moraju završiti do početka šk. 2022./2023. godine.

Članak 38.

**(Izbor u zvanje i status zatečenih nastavnika**

**odnosno stručnih suradnika)**

(1) Nastavnici i stručni suradnici u odgojno-obrazovnim ustanovama u radnom odnosu na neodređeno vrijeme koji su nakon stupanja na snagu ovoga Pravilnika ocijenjeni ocjenom izvrstan prema odredbama ovoga Pravilnika, mogu napredovati u ***zvanje*** mentor, savjetnik ili viši savjetnik na prijedlog odgojno-obrazovne ustanove i odredbama članka 24.,25.26. i 28. ovoga pravilnika.

(2) Nastavnici i stručni suradnici u odgojno-obrazovnim ustanovama u radnom odnosu na neodređeno vrijeme koji su nakon stupanja na snagu ovoga Pravilnika ocijenjeni ocjenom minimalno dobar prema odredbama ovoga Pravilnika, mogu stjecati ***status*** mentora ili savjetnika na prijedlog odgojno-obrazovne ustanove i odredbama članka 24.,25., 26. i 28. ovoga pravilnika

Članak 39.

(Obrasci)

Obrasci 1 – NP, Obrazac 1 – SS, Obrazac 2 – O2, Obrazac 3 – O3. i Obrazac 4 – O4 nalaze se u prilogu ovog pravilnika i čine njegov sastavni dio.

Članak 40.

(Stavljanje izvan snage)

Stupanjem na snagu ovog pravilnika prestaje da važi Pravilnik o ocjenjivanju (“Službene novine KSB, broj 9/13).

Članak 41.

(Stupanje na snagu)

Ovaj pravilnik stupa na snagu danom donošenja i objaviti će se u “Službenim novinama KSB”.